b'\n_START_ARTICLE_\nStotnik (ZDA)\n_START_PARAGRAPH_\nStotnik (izvirno angle\xc5\xa1ko Captain) je \xc4\x8dastni\xc5\xa1ki voja\xc5\xa1ki \xc4\x8din (pla\xc4\x8dilni razred: OF-03), ki je v uporabi v Kopenski vojni, Vojnem letalstvu in Korpusu mornari\xc5\xa1ke pehote ZDA. Ni\xc5\xbeji \xc4\x8din je prvi poro\xc4\x8dnik in vi\xc5\xa1ji major._NEWLINE_V drugih Uniformiranih slu\xc5\xbebah ZDA (Vojna mornarica ZDA, Obalna stra\xc5\xbea ZDA, \xc4\x8castni\xc5\xa1ki korpus javne zdravstvene slu\xc5\xbebe ZDA in \xc4\x8castni\xc5\xa1ki korpus Nacionalne oceanske in atmosferske administracije ZDA) mu ustreza \xc4\x8din poro\xc4\x8dnika bojne ladje._NEWLINE_Oznaka \xc4\x8dina sta dve navpi\xc4\x8dni srebrni podolgovati plo\xc5\xa1\xc4\x8dici, pri \xc4\x8demer se razli\xc4\x8dici za kopensko vojsko/vojno letalstvo in vojno mornarico/marinski korpus malenkostno razlikujeta.\n_START_SECTION_\nKopenska vojska ZDA\n_START_PARAGRAPH_\nStotniki Kopenske vojske ZDA po navadi poveljujejo voja\xc5\xa1kim enotam velikosti \xc4\x8dete, pri \xc4\x8demer nosijo naziv poveljnika \xc4\x8dete. Prav tako so in\xc5\xa1truktorji na slu\xc5\xbebenih \xc5\xa1olah in centrih za bojno usposabljanje ter so \xc5\xa1tabni \xc4\x8dastniki na nivoju bataljona._NEWLINE_V Medicinskem korpusu Kopenske vojske ZDA je to osnovni, vstopni \xc4\x8din za zdravnike, ki imajo doktorat iz medicinskih ved. Prav tako je to osnovni, vstopni \xc4\x8din za odvetnike, ki imajo doktorat iz prava ter opravljen odvetni\xc5\xa1ki izpit v vsaj eni zvezni dr\xc5\xbeavi ter so vstopili v Pravosodni korpus Kopenske vojske ZDA.\n_START_SECTION_\nKorpus mornari\xc5\xa1ke pehote ZDA\n_START_PARAGRAPH_\nStotniki Korpusa mornari\xc5\xa1ke pehote ZDA po navadi poveljujejo voja\xc5\xa1kim enotam velikosti \xc4\x8dete, pri \xc4\x8demer nosijo naziv poveljnika \xc4\x8dete. Prav tako so in\xc5\xa1truktorji na slu\xc5\xbebenih \xc5\xa1olah in centrih za bojno usposabljanje ter so \xc5\xa1tabni \xc4\x8dastniki na nivoju bataljona. Delujejo pa tudi kot \xc4\x8castniki za selekcijo \xc4\x8dastnikov (Officer Selection Officers), pri \xc4\x8demer poveljujejo rekrutnim postajam za \xc4\x8dastnike.\n_START_SECTION_\nVojno letalstvo ZDA\n_START_PARAGRAPH_\nPolo\xc5\xbeaj stotnikov Vojnega letalstva ZDA je odvisen od namena njihovega polka, kamor so dodeljeni. V operativnih polkih so lahko starej\xc5\xa1i stotniki poveljniki letalskih \xc4\x8det, medtem ko so mlaj\xc5\xa1i stotniki vodje oddelkov. V polkih, ki so vzdr\xc5\xbeevalnega oz. podpornega zna\xc4\x8daja, pa so skoraj vedno poveljniki \xc4\x8det. Po navadi so \xc4\x8dastniki VL ZDA povi\xc5\xa1ani v \xc4\x8din stotnika avtomati\xc4\x8dno po dveh letih slu\xc5\xbeenja s \xc4\x8dinom prvega poro\xc4\x8dnika._NEWLINE_V Medicinskem korpusu Vojnega letalstva ZDA je to osnovni, vstopni \xc4\x8din za zdravnike, ki imajo doktorat iz medicinskih ved. Prav tako je to osnovni, vstopni \xc4\x8din za odvetnike, ki imajo doktorat iz prava ter opravljen odvetni\xc5\xa1ki izpit v vsaj eni zvezni dr\xc5\xbeavi ter so vstopili v Pravosodni korpus Vojnega letalstva ZDA.'